ТекIуэныгъэм и лIэщIыгъуэ плIанэ
Куржы-абхъаз зауэм Абхъазым ТекIуэныгъэр къызэрыщихьрэ илъэс 25-рэ зэрырикъур Iэтауэ Сыхъум щагъэлъэпIащ.
Абы иращIэкIа гуфIэгъуэ дауэдапщэхэм хэтащ Адыгэ Республикэм и Iэтащхьэ КъумпIыл Мурат, Осетие Ипщэ Республикэм и президент Бибилов Анатолий, КъБР-м и Iэтащхьэмрэ Правительствэмрэ я Администрацэм и унафэщI Къуэдзокъуэ Мухьэмэд сымэ зи пашэ гупхэр, нэгъуэщI щIыналъэхэм къикIа хьэщIэхэр. Ди республикэм щыщу иджыри абы щыIахэщ Абхъазым щызэуахэр, «Кабардинка» къэрал академическэ ансамблыр. Абхъазым и ТекIуэныгъэмрэ и Щхьэхуитыныгъэмрэ илъэс 25-рэ зэрырикъум теухуа зэхыхьэ куэд екIуэкIащ тхьэмахуэкIэ. ФокIадэм и 30-м и пщэдджыжьым Абхъаз Республикэм и президент Хаджимбэ Рауль я пашэу хьэщIэхэмрэ цIыхубэмрэ удз гъэгъа Iэрамэхэр тралъхьащ АР-м и япэ президент Ардзинбэ Владислав и кхъащхьэмрэ (Эшерэ къуажэм) Зауэм и Щlыхь фэеплъ сынымрэ (Сыхъум). А махуэм хьэщIэхэмрэ бысымхэмрэ хэтащ Сыхъум и Хуитыныгъэм и утым щекIуэкIа ТекIуэныгъэм и парадым. Абдежым Хэку зауэм и ветеранхэр ирикIуащ, дзэ машинэхэр блэкIащ, зауэм хэкIуэдахэм я фэеплъу «Полк уахътыншэри» щыIащ. Пщыхьэщхьэм «Динамо» стадионым щекIуэкIа концертым цIыху минибл нэхърэ нэхъыбэ кърихьэлIащ. 1992 гъэм лей къызытехьа лъэпкъым Iэщэ яlыгъыу якъуэува я къуэшхэм нобэ фащэкIэ, къафэкIэ, пшыналъэкIэ ТекIуэныгъэр ягъэбжьыфIэрт. А Iуэхум хэтащ КъБР-м и «Кабардинка» къэрал академическэ ансамблыр,«Налмэс» (Адыгей), «Симд» (Осетие Ипщэ), «Меркурий» (КъШР), «Шаратын» (Абхъаз) ансамблхэр, Моисеевым и цIэр зезыхьэ къэфакIуэ гупыр, апхуэдэуи хамэ къэралхэм щыпсэу адыгэхэр абхъазхэм зэракъуэувам и щыхьэту Иорданием щыIэ «Кавказ» адыгэ къэфакIуэ гупыр кърагъэблэгъат. Концертым гуIэфI тещIэж хуэхъуащ Абхъазым, Урысейм я цIыхубэ уэрэджыIакIуэ Герзмавэ Хиблэ игъэзэщIа «Си Абхъаз» уэрэдыщIэр. ГуфIэгъуэмрэ дэрэжэгъуэмрэ я джэлэсу хьэрэкIытIэхэр уэгум ираутIыпщхьащ. Абхъазым щекIуэкIа Iуэху дахэхэм теухуа тхыгъэ убгъуа ди газетым и къыдэкIыгъуэхэм ящыщ зым тетынущ.
НэщIэпыджэ Замирэ.
Сурэтыр Къарей Элинэ трихащ.
